María de Villota

María de Villota Comba (13. jaanuar 1980 – 11. oktoober 2013) oli Hispaania vormelisõitja.

Tema isa on Vormel 1 sõitja Emilio de Villota, kes osales 15 Vormel 1 etapil ja kelle parimaks jäi 13. koht. Ka María vend Emilio juunior on võidusõitja.

Sportlaskarjäär 

2001 sõitis de Villota Hispaania Vormel 3 meistrivõistlustel. 13 etapist tegi ta kaasa 9 ja parimaks kohaks etapil jäi 11. Hooaja kokkuvõttes sai ta 19 punktiga 20. koha, tema vend, kes sõitis vähem etappe, oli 18 punktiga 22. Meeskondlikult olid nad 73 punktiga 11 meeskonna seas 9. kohal.

Hispaania Vormel 3 sarjas sõitis María de Villota kuni 2005. aastani, tulemata kordagi sarja kokkuvõttes esikolmikusse.

2005 osales ta ühel Ferrari 360 Challenge sarja etapil, saades 25. ja 10. koha. Hooaja kokkuvõttes andsid saadud 21 punkti 103. koha.

2006 ja 2007 osales ta sportautode maailmameistrivõistlustel, kummalgi aastal 2 etapil. Parimaks kohaks neilt etappidelt jäi 18. ja punktideni ta ei küündinud.

2007 ja 2010 osales ta sportautode Hispaania meistrivõistlustel ja 2007 ka sportautode Saksamaa meistrivõistlustel, kõigil neist mõnel üksikul etapil ja edu saavutamata.

2008 osales ta ühel Vormel 3000 Euroopa meistrivõistluste etapil, saavutades 7. koha. Saadud 2 punktiga oli ta hooaja kokkuvõttes viimane, 22. Ka tema meeskond oli 4 punktiga viimane, 8.

2009 osales ta Vormel Palmer Audi sarja 8 esimesel etapil 20-st etapist. Tema parimaks kohaks etapil jäi 7. Kokkuvõttes saavutas ta 46 punktiga 22. koha.

Superleague Formula 

Superleague Formula on vormelisari, kus kõik võistkonnad kannavad jalgpallimeeskondade nime. De Villota sõitis 2009 Madridi Atlético eest hooaja tagumise poole, 6 etappi. Tema parimaks kohaks etapil jäi 7., aga meeskonnakaaslane Ho-Pin Tung, kes sõitis hooaja esimese poole, tuli korra teisekski. Kogutud 202 punktiga jäi Atlético 19 meeskonna seas 15. kohale.

2010 sõitis de Villota 24 etapist kaasa 15 ja tõi enamuse Atlético punktidest. Tema parimaks kohaks etapil jäi 4. Siiski andsid kogutud 265 punkti hooaja kokkuvõttes 19 meeskonna seas kõigest 17. koha.

2011 jäi Superleague Formula hooaeg pärast 4 etappi katki. De Villota sõitis kaasa kaks esimest etappi, lõpetades mõlemad 12. kohal. Saadud 28 punkti andsid Atléticole hooaja kokkuvõttes 16 meeskonna seas 15. koha ja de Villotale individuaalselt 20 sõitja seas 18. koha.

Vormel 1 

2011. aastal oli Virgin Racing sõitnud ebaõnnestunult: ta polnud kogunud ainsatki punkti ja jäänud meeskondlikult eelviimasele, 12. kohale. Hooaja lõpus suurendas Marussia Motors oma osalust ja kontrolli meeskonna üle sedavõrd, et otsustas meeskonna nime muuta: selleks sai Marussia F1. Meeskonna reorganiseerimise käigus ei sõlmitud lepingut ühega senistest põhisõitjatest ega ühegagi kolmest testisõitjast. Ametlikult ei loeta Marussia F1 Virgin Racingi õigusjärglaseks.

7. märtsil 2012 teatati, et María de Villotast saab Marussia F1 testisõitja. Meeskonna põhisõitjad olid Timo Glock ja Charles Pic.

Õnnetus auto testimisel 

3. juulil 2012 juhtus María de Villotal õnnetus. Ta testis Cambridge'i lähedal Duxfordi lennuväljal auto kiirust sirgetel ja sõitis otsa raja lõpus paigal seisvale veokile. Pealtnägijate hinnangul oli de Villota kiirus õnnetuse ajal 50–65 km/h. Tema autost väljasaamiseks kulus terve tund. Ta viidi haiglasse eluohtlike peavigastustega.

Järgmisel päeval teatas Marussia pealik John Booth, et de Villota seisukord on stabiilne, kuid ta on kaotanud parema silma. 6. juulil teatas Marussia, et samal päeval de Villotale tehtud operatsioon on õnnestunud ja tema seisukord paranenud. 20. juulil transporditi de Villota Hispaaniasse, kus tema ravi jätkus. 26. juulil lahkus ta Madridis asuvast La Pazi ülikooli haiglast, ilma et ta oleks saanud närvide jäävaid kahjustusi.

15. juulil teatas Marussia, et organisatsiooni korraldatud sisejuurdluse järgi ei olnud õnnetuse põhjuseks auto tehniline rike.

Oktoobris andis de Villota esimese pressikonverentsi pärast õnnetust. Sellel kinnitas ta, et kaotanud lisaks silmale maitsmis- ja haistmismeele, et tal on seniajani tugevad peavalud ja ta peab veel ühe operatsiooni läbi tegema, kuid et ta loodab siiski kunagi autojuhiloa tagasi saada.

Surm
2013. aasta 11. oktoobri hommikul leiti Maria surnuna Sevillas asuvast hotellist. Tema surma seostatakse 3. juulil 2012 juhtunud õnnetusega. Tema õde Isabel ütles: «Maria lahkus meie hulgast une pealt hommikul kell kuus neuroloogiliste kahjustuste tagajärjel, mille ta sai eelmise aasta juulis.»

Viited 

Autovõidusõitjad
Sündinud 1980
Surnud 2013